
ogađaj i prilike, koje Šenoa opisuje u svom Zlatarovu zlatu 

padaju u doba između 1574. i 1590. Proširi li se ova vre- 
menska granica na jednu i na drugu stranu, događaji romana 
pali bi u doba, koje je veoma važno i sa općenitog i sa speci- 
jalno hrvatskog gledišta. Na jednoj je strani velika svjetska 
perioda reformacije i protureformacije od 1500.—1660., a na 
drugoj kulminacija vlasti Turaka nad Hrvatskom od 1526. do 
1606. I jedan i drugi događaj ostavili su svojih tragova u 
hrvatskom životu. 

S reformacijom se upliv Njemačke proširio po zapadnom 
svijetu, a s protureformacijom Njemačka stade postepeno opa- 
dati. Tridesetgodišnji rat bijaše rat, koji se vodio u prvom redu 
na njemačkom području, ali i rat, koji je stvorio takove odnose 
među evropskim narodima, da su sukobi prije ili poslije morali 


izbiti na javu. Na taj se način iz temelja izmijenio evropski 


sistem. : 

S reformacijom je jedinstvo Evrope, koje dolazaše do iz- 
raza po sredovječnim crkvenim oznakama, pretrpjelo težak 
udarac. Pa ipak se otvara pitanje, je li uništenje crkvenog je- 
dinstva podjedno i uništenje duševnog. Jake individualnosti 
mogu sada da pođu svaka svojim putem, ali ta činjenica ne 
vuče svoje porijeklo toliko iz same reformacije, koliko iz pojedi- 
nih nacionalnih kultura, — nacionalnih ne u današnjem nego u 
starijem smislu —, koje su se već otprije počele odvajati od 
jedinstvene sredovječne kulturne zajednice. Taj proces datira 
već od 18. vijeka, a reformacija mu je samo dala jači impuls. 
U krugu univerzalnog latinskog jezika nastadoše nove kulture; 
univerzalizam Crkve nije nikako na smetnji nacionalnim kul- 
turama. 13. je stoljeće doba individualističkih poriva, ali i po- 
riva, koji se nikako ne dadu odvojiti od zapadne kulture. God. 

1272. sastavlja Dubrovnik sebi svoj statut, a godinu dana ka- 
snije sastaje se u Zagrebu sabor čitave Slavonije, koji je, po 
riječima Vjekoslava Klaića u Zborniku Matice Hrvatske o tisu- 
ćoj godišnjici Hrvatskoga Kraljevstva, imao pravo, da stvara 
zakonske odredbe u poslovima suđenja, vojništva i obrane ze- 
mlje, pa i u financijalnim stvarima. 

Kao što je Srednji vijek samo prirodni stepen u kulturnom 
razvoju zapadnog svijeta, tako reformacija nije ništa drugo nego 
njegov nastavak. Uz interese Crkve izbijaju na javu i svjetovni 
interesi, a skupa s njima i nacionalni. Prije reformacije je u 
tom smjeru djelovala renesansa. S njom počinje novo svjetsko 
naziranje, a s njom iskustvo i kriticizam ulaze u nauku i u život 
uopće. 

Papinski je auktoritet već mnogo stoljeća dominirao nad 
duševnim i političkim životom zapadnog svijeta. Luter je u taj 
sistem doista unio neke promjene, ali sam njegov pokret bijaše 
sastavijen od više komponenata (Luter, Zwingli, Kalvin, strože 
i blaže struje) a da bi se posvuda proširio na jedan te isti način 
i dao uvijek jedne te iste posljedice. Već od renesanse i od 13. 
stoljeća nikome se nije mogla oduzeti mogućnost, da se po svom 
uvjerenju i po svojem duševnom rasploženju opredijeli prema 
Bogu i kršćanstvu. Reformacija je Slovencima donijela početak 
književnosti i djelovala u smjeru njihovog kulturnog napretka. 
S reformacijom izbijaju na javu i prvi zameci slovensko- 
hrvatskog dodira na literarnom polju; protestanti bi svoju ak- 
ciju bili rado proširili i po čitavom slavenskom jugu pa.je pro- 
tegnuli i na Turke. Ali sve je to bilo u prvom redu jedino 
vjerski pokret. 

Prije toga Hrvati bijahu i vjerski i kulturno i literarno ve- 
zani uz katoličanstvo. A da i nijesu pošli Luterovim smjerom, 
imali su već svoje vlastito naziranje o individualnoj i političkoj 
slobodi. Krenuše. duhom. novog vremena, a da se ne odlučiše 
za reformaciju. O njihovoj je sudbini više odlučio 13. negoli 
15. vijek. Petnaesti vijek, borba između kuće Habsburg i Fran- 
cuske za prvenstvo u Evropi i nova evropska politika, bacaju 
svoju sjenu na život Hrvata, kao što ga bacaju uopće na čitav 
politički, vjerski i gospodarski život. To nije plod protestanti- 
zma, ali je svakako činjenica, koja baš njemu dobro dolazi. 

Protureformacija ne zaostaje po svom značenju za reforma- 
cijom. I ona je općenit evropski problem i posvuda ima svojih 
pristaša. Hrvatima je, radi prirodnih osjećaja i historijske tra- 
dicije, kud i kamo bliža od reformacije. Svaki pokret za ne- 
ovisnost, pa i borba za narodni jezik u crkvi, razvijao se samo 
u vezi s Rimom, a ne protiv njega. »Illyricum sacrum« ima 
svoje stalno mjesto u povijesti katoličke crkve. 

Iz reformacije i protureformacije nastade nova Evropa, 
Evropa dvostrukog oblika kršćanstva. Od Rima se odvojila 
sjeverna Evropa i jedan dio srednje; ostali se dio još jače 
s njim vezao. Ova veza nije samo politička nego i kulturna pa 
uopće duševna. 

Protestantski se pokret htio proširiti i na Turke do Cari- 
grada, ako ne i dalje. Turska se vlast od sredine 15. stoljeća, 
naročito poslije pada Bosne, ustalila u Hrvatskoj i zahvatila 
skoro u sve strane života pa ih iz temelja izmijenila. Pravac, 
koji je odvajao srednju Evropu od Osmanlijskog carstva, sje- 
kao je hrvatske zemlje. Taj je pravac podjedno granica između 
kulture i barbarstva, granica između osmanlijske državne orga- 
nizacije, koja je težila u prvom redu za ekspanzijom i vojni- 
čkim osvajanjem, za pokorenjem i uništenjem svega onoga, što 
ne pristade uz Islam, na jednoj strani, te između još uvijek žive 
uspomene na hrvatsku narodnu državu, na drugoj strani. Hr- 
vatska se sastojala sada samo od zagrebačke i varaždinske 
županije, ali je narod i tog uskog područja bio izvrgnut velikim 
promjenama, koje nijesu mogle ostati bez posljedica. Oslabio 
je baš onaj elemenat, koji se dosad najviše odlikovao državo- 
tvornom i političkom sviješću. Plemstvo se u velikoj mjeri ise- 
lilo; veza između prostog puka i plemstva znatno je oslabila. 
Opustjeli se krajevi naseliše novim elementima, koji nijesu 
mogli da zadrže kulturno i gospodarsko opadanje; bijeda je 
bila zajednička. Organizatornog smisla nestade, a stranačke 
borbe ne samo da ne umukoše, nego se dapače još jače raz- 
mahaše. 

Poslije bitke na Mohačkom polju 29. doro 1526., u kojoj 
poginu kralj Ljudevit II., posljednji član one loze Jagelovića, 
koja je vladala u Ugarskoj i Hrvatskoj, Hrvatska ostade bez 
kralja. Jedina markantna ličnost bijaše knez Krsto Frankopan; 

samo je on mogao izbaviti Hrvatsku iz velike moralne depre- 
sije. Došavši s vojskom u Zagreb, nađe načina da razvije jaku 
akciju pa da na taj način dade narodu novu orijentaciju i da 
mu obnovi nadu u spas domovine. Prešavši vojskom Dravu i 
primoravši Turke, da napuste Slavoniju, sazove na vijećanje 
u Koprivnicu sabor slavonskog plemstva, koji ga proglasi upra- 
viteljem i vrhovnim braniteljem. 

U doba koprivničkog sabora bijaše otvoreno pitanje o po- 
punjenju kraljevskog prijestolja. Kandidati bijahu austrijski 
nadvojvoda Ferdinand 1. Habzburški, šurjak pokojnog kralja, 
i erdeljski vojvoda Ivan Zapolja, podrijetlom iz Slavonije. 
Svaki je imao svojih pristaša i u Hrvatskoj. Na saboru u Ko- 
privnici se čuju glasovi, da su Hrvatsku ostavila sva gospoda 
osim Frankopana, koji je Jajce oslobodio od Turaka. Sabor se 
dotaknuo i pitanja, bi li se nadvojvoda Ferdinand proglasio 
* kraljem, ali se staleži nijesu mogli za nj lako odlučiti, jer su 
se plemići i puk isto toliko bojali Nijemaca koliko i Turaka. 
Hrvati su doista bili za Ferdinanda, ali slavonska gospoda za 
Zapolju. 

Češki su se staleži 23. listopada izjavili za Ferdinanda. I 
ako su u Ugarskoj neki pomišljali na poljskog kralja Žigmun- 
da I., izborni sabor u Stolnom Biogradu izabra 10. studenoga 
1526. Ivana Zapolju ugarskim kraljem. Dan kasnije bi Zapolja 
okrunjem krunom Sv. Stjepana. Zapolji se pridruži Krsto Fran- 
kopan s ocem Bernardinom i tako postade banom Hrvatske i 
Slavonije pa vrhovnim kapetanom Ugarske između Dunava i 
Drave. 

Ferdinand se zato nije odrekao svojih prava na ugarsku 
krunu. U početku stajaše na stanovištu, da mu kruna pripada 
i bez izbora, ali kasnije pristade na izbor, koji je imao izvršiti 
sabor. I doista sabor u Požunu izabra ga 17. studenoga za 
kralja, a Zapoljin izbor i krunidbu proglasi ništetnom. Na taj 
je način Ugarska, putem izbora, dobila dva kralja. 

U Hrvatskoj je većina knezova i plemića stajala uz Ferdi- 


nanda, a i sam Ferdinand bijaše već otprije razvio u Hrvatskoj | 


akciju u svoju korist. Odmah poslije smrti Ljudevita II. na 
Mohaču zamoli hrvatske i slavonske velikaše, da ga priznaju 
za kralja. U Slavoniju pošalje svoje komesare Sigmunda 

Dietrichsteina i Ivana Auersperga, a u Hrvatsku Nikolu Juri- 
šića i Ivana Pichlera. Jurišić i Pichler povedoše akciju, da sta- 
leži priznadu Ferdinanda za kralja, ali staleži nijesu to odmah 
prihvatili, nego su zaključili, da se Ferdinandu pošalje naročito 
odaslanstvo, koje će s njim utanačiti uvjete. Poslanici hrvat- 
skih knezova i staleža bijahu Ivan Perušić i Gašpar Križanić. 
U Požunu pregovarahu s kraljicom Marijom, sestrom kralja 
Ferdinanda, a u Beču sa samim kraljem. Svoje su izvještaje 
imali podastrijeti saboru, koji se imao sastati na Cetinju blizu 
Slunja 21. prosinca 1526. ' 

Sabor se sastao tek 30. prosinca, a vijećanja započeo 31. 
Osim Jurišića i Pichlera dođoše na sabor od Ferdinandove strane 
i bečki prepošt Pavao Oberstein i kapetan Ivan Katzianer. Među 
hrvatskim velikašima bijahu kninski biskup i topuski opat An- 
drija Tuškanić Klišanin, krbavski knez Ivan Karlović, knez 
Nikola Zrinski, otac sigetskog junaka, knezovi Krsto i Vuk: 
Frankopani Brinjski, Juraj Frankopan Slunjski i knez Stjepan 
Blagajski. Ban i knez Krsto Frankopan nije došao na sabor, 
ali je poslao svoje predstavnike. Sabor je raspravio pitanje, 
ima li Ferdinand pravo na krunu sv. Stjepana, pa kad se usta- 
novilo, da ga doista ima, prešlo se dan kasnije, naime na samu 
Novu Godinu 1527., na pretresanje uvjeta, koje bijahu fiksi- 
rali staleži. Staleži se sporazumješe s kraljevskim komesarima 
u pitanju vojske, koju je kralj imao uzdržavati. Kralj se imao 
obvezati, da će poštivati prava i povlastice hrvatskog kraljev- 
stva. Kad su kraljevi predstavnici usvojili zahtjeve Hrvata, 
staleži ga izabraše »potpuno slobodno i bez utjecaja sa bilo 
koje strane« za kralja i položiše prisegu vjernosti. 

Na taj je način Ferdinand 1. »kralj češki i nadvojvoda 
austrijski« postao hrvatskim kraljem (1527.—1564.). Izbor, pri- 
sega i uvjeti tačno su navedeni u samoj izbornoj diplomi. 
Hrvatski se staleži ne obaziru na Ferdinandov izbor za ugarskog 


kralja u Požunu od 16. prosinca 1526., da tako jasno istaknu, 


da hrvatski izbor nije posljedica ugarskog. Hrvati su dakle 
izričito istaknuli svoje državnopravno stanovište i političkom 
Životu svoje zemlje i svog naroda dali pravac neovisan od 
političkih prilika u Ugarskoj. 


Malo dana poslije Ferdinandova izbora u Cetinu, 6. siječnja 
1527., sastao se, na poticaj bana i kneza Krste Frankopana, 
slavonski izborni sabor u gradu zagrebačkog biskupa Šimuna 
Erd6dy, Dubravi, i iza trodnevnog vijećanja izabrao zakoni- 
tim kraljem već okrunjenog Ivana Zapolju pozivom na zaklju- 
čak ugarskog sabora na Rakoškom polju od 12. listopada 1505., 
po kome, pod prijetnjom kazni radi veleizdaje, nitko nije smio 
predlagati tuđinca za ugarsko-hrvatskog kralja. Ivan Zapolja 
imenova Krstu Frankopana hrvatskim banom, a biskup Erd&dy 
je imao postati državni kancelar. Slavonski staleži, ispravno 
prosudivši, da bi se iz dvostrukog izbora mogao razviti: gra- 
đanski rat, obvezaše zakletvom bana Frankopana, da potraži 
načina, kako bi izmirio oba protukralja. 

Ivan Zapolja imao je za sobom ne samo Madžare i Hrvate 
nego i papu, Francusku, Poljsku i Veneciju, a Ferdinand je 
došao u težak položaj radi pomanjkanja novaca i nije mogao 
ispuniti dana obećanja. Redomice ga stadoše ostavljati \nje- 
govi pristaše. Pa ipak se odluči na vojnu protiv Zapolje, pobi- 
jedi ga i prisili na bijeg najprije u Erdelj, a zatim u Poljsku. 
Krsto Frankopan umre 27. rujna 1527. za podsjedanja grada 
Varaždina. Zapoljina stranka oslabi i u Ugarskoj i u Hrvat- 
skoj. Slavonsko plemstvo prizna na saboru u Križevcima 6. li- 
stopada Ferdinanda za kralja, a Madžari ga okruniše na saboru 
u Stolnom Biogradu 3. studenoga. 

Četiri se godine bio građanski rat (1527.—1530.), kojim se 
vješto okoristiše Turci. Ništa nije pomogao poziv Hrvata sa 
drugog sabora u Cetinu, kojim pozivahu Ferdinanda, da brani 
zemlju od Turaka, a ni podsjećanje na činjenicu, da nijedan 
vladar nije silom zavladao Hrvatskom. »Poslije smrti posljed- 
njega kralja srećne uspomene Zvonimira — kažu Hrvati Fer- 
dinandu — slobodnom se voljom  pridružismo svetoj kruni 
ugarskog kraljevstva, a zatim Vašem Veličanstvu«. Time je još 
jasnije određen karakter cetinskog izbora. U brzom tempu za- 
uzeše Turci Obrovac na Zrmanji, Udbinu, Banjaluku i prodri- 
ješe do Senja i Klisa. Klis, Senj i Bihać se održaše, ali padom 
Like i Krbave bi prekinuta veza između sjeverne i južne Hrvat- 
ske. Zapolja se našao u teškom položaju. Ono, što nije mogao 
učiniti odvažnošću, ratnom spremom i političkom pronicavošću, 

nastojao je nadoknaditi paktiranjem s Turcima. Ali je baš time 
proigrao sve simpatije, koje je dosad uživao kod Hrvata. Nje- 
gove stranke u Hrvatskoj nestade za nekoliko godina. Zapolja, 
kao sultanov vazal, potpomagaše Turke u njihovim pothvatima 
za osvojenjem čitave Ugarske. Ferdinand je šiljao u Slavoniju 
jaku vojsku. Ferdinandova »njemačka« i Zapoljina »turska« 
vojska se više puta sukobiše, a za tih je sukoba nastradao i grad 
Zagreb i Kaptol i stolna crkva Sv. Stjepana. Sukobi se pro- 
tegnuše do god. 1530., kad su zaraćene stranke sklopile »slogu 
i savez« pa na taj način završile građanski rat. Ali to nije bio 
pravi mir između oba kralja. Sulejman udari ljeti 1532. po treći 
put na Ugarsku, a zadnji cilj njegovog pothvata bijaše, da 
zauzme Beč. Hrvat Nikola Jurišić osujeti njegove namjere. Ali 
Turci zauzeše Požegu u Slavoniji i Klis u Hrvatskoj, pa su u 
svojim rukama imali čitavu južnu Dalmaciju. 

Zapoljina je stranka u Slavoniji postepeno slabila, ali su 
i hrvatski staleži i redovi odavali neraspoloženje prema Ferdi- 
nandu, jer im kralj još ne bijaše ispunio ono, što je sadržavala 
inauguralna diploma. Zemlja bijaše u opasnosti, sukob između 
Ferdinanda i Zapolje još uvijek neriješen, a nova pitanja i 
nove poteškoće nicahu od dana na dan. Sastadoše se sabori u 
Zagrebu, u Topuskom, u Križevcima i u drugim manjim mje- 
stima, koji su pokazali, da su velikaši i plemići spremni i na 
najveće žrtve, a da bi se zemlja mogla braniti od Turaka. I 
Ferdinand je stupio u akciju, sporazumio se sa Zapoljom te 
mu priznao kraljevski naslov i nezavisnu vlast u onom dijelu 
Ugarske, koji je bio u njegovim rukama. Ivan se odrekao 
Hrvatske, Slavonije i Dalmacije. 

Često sastajanje hrvatskih sabora u doba između 1557. i 
1608. iznijelo je i neke markantne oznake ove važne ustanove 
javnog života, u kojoj narod čuva svoju slobodu i stvara od- 
luke o blagostanju svoje zemlje i njezinoj budućnosti. Sabori 
se redovito sastaju u Zagrebu, u slobodnom gradu na Gradcu 
ili u biskupskim dvorovima, pa u Varaždinu, ali i u drugim 
mjestima. Zaključke stvaraju hrvatski i slavonski staleži i re- 
dovi. Imenovanja novih banova, obrana zemlje od Turaka i 
raznih buntovnika, kraljevski prijedlozi, pitanje vjeroispovije- 
sti, poreza, uprave i sudstva, vojnički poslovi, sve to i još 

štošta dolazi redovito pred sabor. Otvorilo se i pitanje, ima li 
sabore sazivati kralj ili ban. Stanovište staleža i redova bijaše, 
da kralj treba da ovlasti bana, da saziva sabor i proglašuje 
njegove zaključke. Zaključci poprimaju svoju potpunu vrijed- 
nost tek onda, kad ih kralj potvrdi. Kralj je prihvatio stano- 
vište staleža i redova s dodatkom, da ga ban mora obavijestiti 
i o sazivu sabora i o stvarima, o kojima će se raspravljati. Osim 
velikaša i plemića dolazili su na sabore i predstavnici drugih 
staleža, dolazili su predstavnici slobodnih kraljevskih gradova 
Zagreba, Varaždina, Križevaca i Koprivnice pa i predstavnici 
zagrebačkog, čazmanskog i senjskog kaptola. Od nižega su 
plemstva dolazili vicebani, veliki župani i podžupani, protonotar 
i viceprotonotar kraljevstva i po dva zastupnika zagrebačke, va- 
raždinske i križevačke županije. Sabori birahu svoje predstav- 
nike za ugarski sabor i davahu im naročite instrukcije. Zaključci 
sabora dolažahu kralju na sankciju; potvrđene odredbe posta- 


jahu zakonima kraljevstva. Članovi sabora bijahu nepovredivi.. 


Ferdinand 1. ostade na prijestolju do svoje smrti god. 1564. 
Mnogi njegovi planovi, da protjera 'Turke, ostadoše mrtvim 
slovom. Nije mu preostalo drugo, nego da sa sultanom sklopi 
petgodišnje primirje, da završi dvadesetgodišnje ratovanje pa 
da tako spasi kraljevsko dostojanstvo i dijelove Ugarske i Hr- 
vatske. Primirje nije moglo spriječiti obnovu sukoba. Baš za 
tih posljednjih bojeva Ferdinandovih s Turcima hrvatskim ba- 
nom postade Nikola Zrinski, koji je svojim junaštvom kod Si- 
geta zadivio čitavu Evropu. Ferdinanda naslijedi na prijestolju 
njegov najstariji sin Maksimilijan (1564.—1576.). Ferdinandova 
politika, koja se za burnih dana ratovanja s Turcima, kretala 
u prvom redu oko obrane zajedničkih interesa, proslijedila se 
i za Maksimilijana, ali je dala kud i kamo više negativnih nego 
pozitivnih posljedica. Iz nje se razvila velika opreka između 
centralističkih aspiracija krune i državnopravnih načela hrvat- 
skih i ugarskih staleža. 

Ugarska komora, koja je imala svoje sijelo u Požunu, pred- 
loži kralju, da dokine povlastice, koje je hrvatsko plemstvo 
uživalo u plaćanju poreza i ratne daće; neka je odsad plaćaju 
viceban, protonotar, podžupani i plemićki suci pa zagrebački 


kaptol i križevačka županija, koji su bili oprošteni od plaćanja. 

Hrvatsko-slavonski se sabor tome usprotivi pozivajući se na 
stare povlastice. Formulira nove prijedloge i pošalje ih u Beč 
na potvrdu Maksimilijanu. Ugarska je komora zatražila od 
kralja, da uskrati odobrenje, da prijedloge sabora izmijeni pa 
da ih u izmjenjenom obliku pošalje u Zagreb. Odatle se razvi 
opreka između kralja i hrvatskih staleža, koja potraja više go- 
dina i koja se ublažila tek onda, kad su staleži djelomično pri- 
hvatili kraljevske odnosno komorske prijedloge. 

U Maksimilijanovo doba pada znamenita seljačka buna, 
koja je god. 1573. buknula oko Susjedgrada i Stubice u prvom 
redu krivnjom nasilnog susjedgradskog vlastelina Franja Tahi. 
Skrajna je bijeda dovela u očaj seljaka. Ostrogonski nadbi- 
skup Antun Vrančić, izvješćujući kralja o prilikama u Hrvat- 
skoj, kaže, da gospoda gore postupaju sa seljakom nego s mar- 
vom. Uzalud bijahu tužbe seljaka na sabor; ovaj ih je jedno- 
stavno proglasio izdajicama domovine. 

Dugotrajno ratovanje s Turcima tražilo je velikih žrtava 
od plemića; konačno ih je plaćao seljak. Kmet je morao obra- 
đivati najprije gospodsku zemlju, a tek onda onu, koju je imao 


ne kao vlasništvo nego da može živjeti. Od svog kukavnog pri- 


hoda morao je koješta plaćati državi i gospodi, pa njemu sa- 
mome i njegovoj porodici ne ostajaše skoro ništa. Feudalizam 
nije znao za politička prava seljaka nigdje u Evropi pa tako 
ni u Hrvatskoj. Seljačka je pobuna nastala iz zahtjeva za opću 
slobodu i stalešku jednakost. Plaćanje poreza i obrana domo- 
vine imala je biti općenitom dužnošću. Osim kralja ne prizna- 
vahu drugog gospodara. U Stubici obrazovaše seljaci svoju prvu 
vladu, u kojoj je kao vrhovni sudac sjedio Stubičanin Matija 
Gubec. Ban Juraj Drašković zatraži pomoć u kralja, a Stjepan 
Gregorijanec u uskočkoga kapetana Thurna. Najprije Uskoci 
pod kapetanom Thurnom, a onda banovac Gašpar Alapić osuje- 
tiše prodiranje seljačke vojske prema Zagrebu i raspršiše neke 
njezine odjele. Sačuvaše se samo u Zagorju, čijim gospodarem 
postade Matija Gubec. Njegov otpor, koji je kasnije platio 
strašnim mukama i smrću, slomi plemićka vojska, koju je iz 
Zagreba poveo Gašpar Alapić. ' 

Seljačka buna primami Turke u Hrvatsku. Dok se bojevi još 
ne bijahu sasvim utišali umre Maksimilijan, a naslijedi ga nje- 

gov najstariji sin Rudolf (1576.—1608.). Odgojen na španjol- 
skom dvoru, melankoličan i neagilan, upravu i politiku u Ugar- 
skoj i Hrvatskoj prepusti bratu Ernestu, a vojničke poslove stricu 
Karlu Štajerskomu. Hrvatska je na taj način dobila tri gospo- 
dara, Rudolfa, Ernesta i Karla. Konstantna napredovanja Tu- 
raka svedoše je na vrlo maleno područje, a u svrhu zaustavlja- 
nja turskih provala osnovana bi Vojna Krajina. Kao sijelo za 
njezina generala izgrađen bi grad Karlovac. Ali su Turci i dalje 
prodirali, a ban Krsto Ungnad, koji ne uživaše simpatije ni 
velikaša, a ni grada Zagreba, morao se zahvaliti na banskoj 
časti. Njegovim nasljednikom posta Toma Erd&6dy (1584. do 


1595.). Erd6dy je dva puta pobijedio Turke, ali to je izazvalo . 


sukobe između bana i karlovačkog generala, koji nije priznavao 
ni bana ni sabora i htio sam suditi hrvatskim plemićima. Nje- 


mačka se soldateska surovije ponašala oko Karlovca od samih: 


Turaka. Očekujući velik i odlučan sukob s. Turcima ban sazove 
5. siječnja 1592. hrvatski sabor, koji zaključi općeniti zemalj- 
ski ustanak za obranu, domovine. Hasan-paša Pridojević dođe 
do Siska s namjerom, da ga zauzme pa da onda udari na Za- 
greb; namjera mu se izjalovi. Između Kupe i Odre turska voj- 
ska doživi težak poraz, u kome poginu i sam Hasan-paša. 

To je potaklo sultana Murata III. da Rudolfu navijesti. rat, 
koji se vodio u Ugarskoj i Hrvatskoj, ali su se glavni bojevi 
bili u Ugarskoj. Erd6dy se odreče banske časti, a Hrvati za- 
traže od Rudolfa, da hrvatskim banom postane koji domaći sin. 
»Novi ban — kaže sabor — treba da bude pripadnik hrvat- 
skoga kraljevstva i vješt oružju. Kralj treba da ga s banderi- 
jem predstavi saboru. Jer ako staleži ne budu imali bana, neka 
znade Vaša jasnost, da se ne će pokoravati generalu tuđe na- 
rodnosti niti će s njim poći u rat, pa makar izginuli svi skupa 
s domovinom. Radije će upotrijebiti najskrajnija sredstva nego 
dopustiti, da im se u ovoj stvari krnji sloboda«. Banom posta 
Ivan Drašković (1596.—1607.). Za njegova banovanja sklopljen 
je s Turcima mir na ušću rijeke Žitve g. 1606., koji je pokazao 
Evropi, da je turski jaram skršen i da nastupa opadanje turske 
sile. Hrvati su odsad imali da Turke protjeraju iz svoje zemlje; 
iz defenzive imali su prijeći u ofenzivu. Dne 16. siječnja 1608. 

sankcionirao je kralj zaključak hrvatskog sabora, kojim se u 
Hrvatskoj i Slavoniji priznaje jedino katolička vjera. Ovaj se 
hrvatski vjerski zakon bitno razlikuje od ugarskog. 


* 


U XVI. stoljeću ime Zagreb nije više ograničeno na Kaptol 
s Novom Vesi i Vlaškom ulicom, nego .se proširuje i na slo- 
bodnu kraljevsku varoš na brdu Gradcu. Ta se varoš na brdu 
Gradcu baš u XVI. vijeku, u doba, kad je hrvatsko kraljevstvo 
bilo najviše skučeno, u državnim spisima spominje kao glavno 
mjesto kraljevstva. Burni dani ovog stoljeća nijesu ni nju 
poštedjeli. Davna opreka između varoši na Gradcu i kaptolske 
varoši Zagreb premetnu se u političku borbu između pristaša 
Ferdinanda 1. Habsburgovca i Ivana Zapolje. Zatim je došla 
turska opasnost, koja se mogla svršiti tako, da se u varoš na 
Gradcu smjesti bosanski beglerbeg. Bilo je i potresa i kuge. Uz 
to se morala boriti za obranu svojih naročitih prava, koja već 
od doba njezina postanka bijahu fiksirana u privilegijima i 
statutima. Kako je potpadala jedino pod kralja i njegova tovar- 
nika, a ne pod bana, bilo je čestih sukoba između varoške go- 
spode i bana, koji je u hrvatskom kraljevstvu bio potkralj, 
vrhovni upravnik zemlje, sudac i vojvoda. 


Do velikih je sukoba došlo god. 1578. za bana Krste Un- 
gnada, kad je banovac Stjepan Gregorijanec, gospodar Me- 
dvedgrada, povrijedio građanina Petra Krupića. Građani s brda 
Gradca šalju svoje predstavnike samome kralju i iznose preda 
nj svoje tužbe na bana i banovca. Banu Krsti Ungnadu ospo- 
ravaju pravo, da se smatra njihovim kraljem i da im nalaže, 
da za vrijeme sabora i banskoga suda drže gradska vrata otvo- 
rena. Građani ne znadu, je li ban dobio od kralja toliko vlasti, 
koliko je on sam sebi uzimlje. Građani se s time ne mogu sa- 
glasiti i radije će napustiti varoš i raseliti se bilo kuda. Borba 
građana s banom i banovcem ispunjava mnoge stranice »Zla- 
tareva zlata«. Nastavila se poslije Ungnada i s banom Tomom 
Erdčdy, koji je inače za sobom ostavio lijepu uspomenu. Bez 
obzira na lično raspoloženje bana, povlastice kraljevskih gra- 
dova značile su doista slabljenje njihove vlasti i moći. 

Smutnje i borbe među samim građanima varoši na Gradcu 
bijahu obična pojava, a nastajahu s političkih, socijalnih i vjer- 
skih razloga. Kad se imao birati varoški sudac ili razni pogla- 
vari, građanstvo se cijepaše u oprečne stranke, koje su kadšto 
znale biti jedna prema drugoj neprijateljski raspoložene. Gra- 
đanstvo bi se znalo zavaditi i sa izabranim sucem pa bi tražilo 
načina, kako da ga zbaci, a izabere drugoga. U tim borbama ni- 
jedan stalež nije zapravo stajao po strani, ni plemići ni neple- 
mići, ni trgovci ni obrtnici. Odatle je nastala potreba, da se 
javni život regulira pomoću naročitog statuta, koji je gradska 
općina prihvatila g. 1609., a koji je g. 1618. dopunjen i pooštren. 

Težište se hrvatskog života pomicalo od juga prema sjeveru, 
i čim su više Mlečani i Turci zahvatali u hrvatski život, tim je 
više raslo političko značenje grada Zagreba. U XVI. vijeku 
bijaše središte hrvatskog kraljevstva. U njemu ima svoje sje- 
dište ban kao podkralj kraljevstva, podban, koji nosi čast žu- 
pana zagrebačke i križevačke županije, protonotar kraljevstva, 
banski sud i protonotarijalni sud. U njemu se sastaju sabori, da 
odlučuju o najvažnijim pitanjima za cijelu zemlju pa konferen- 
cije kraljevstva. Šenoa nije pogriješio, kad je Zagrebu XVI. 
vijeka posvetio osobitu pažnju i mnoge strane njegova života 
obradio u svojim historijskim romanima. 

